CELEX: 32012D1214(01)
Language: el
Date: 2012-12-13 00:00:00
Title: Απόφαση της Επιτροπής, της 13ης Δεκεμβρίου 2012 , η οποία τροποποιεί την απόφαση 2007/134/ΕΚ για την ίδρυση του Ευρωπαϊκού Συμβουλίου Έρευνας

14.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 385/10
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 13ης Δεκεμβρίου 2012
   η οποία τροποποιεί την απόφαση 2007/134/ΕΚ για την ίδρυση του Ευρωπαϊκού Συμβουλίου Έρευνας
   2012/C 385/06
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (1), και ιδίως τα άρθρα 2 και 3,
   Έχοντας υπόψη την απόφαση 2006/972/ΕΚ του Συμβουλίου, της 19ης Δεκεμβρίου 2006, σχετικά με το ειδικό πρόγραμμα «Ιδέες» με το οποίο τίθεται σε εφαρμογή το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (2), και ιδίως το άρθρο 4 παράγραφοι 2 και 3,
   Εκτιμώντας τα ακόλουθα:
   
               (1)
            
            
               Με την απόφαση 2007/134/ΕΚ, της 2ας Φεβρουαρίου 2007, για την ίδρυση του Ευρωπαϊκού Συμβουλίου Έρευνας (3), η Επιτροπή ίδρυσε το Ευρωπαϊκό Συμβούλιο Έρευνας (εφεξής ΕΣΕ), που αποτελεί το μέσο εφαρμογής του ειδικού προγράμματος «Ιδέες». Το ΕΣΕ αποτελείται από ένα ανεξάρτητο επιστημονικό συμβούλιο, συνεπικουρούμενο από ειδική εκτελεστική δομή, και υφίσταται μέχρι τις 31 Δεκεμβρίου 2013.
            
         
               (2)
            
            
               Το επιστημονικό συμβούλιο απαρτίζεται από επιστήμονες, μηχανικούς και πανεπιστημιακούς υψίστου κύρους, που διορίζονται από την Επιτροπή και ενεργούν υπό την προσωπική τους ιδιότητα και ανεξάρτητα από εξωτερικές επιρροές. Απαρτίζεται από 22 μέλη και ενεργεί βάσει της εντολής που του ανατίθεται δυνάμει του άρθρου 3 της απόφασης 2007/134/ΕΚ.
            
         
               (3)
            
            
               Με την απόφαση 2009/357/ΕΚ, της 27ης Απριλίου 2009, για την τροποποίηση της απόφασης 2007/134/ΕΚ για την ίδρυση του Ευρωπαϊκού Συμβουλίου Έρευνας (4), η Επιτροπή αντικατέστησε τρία μέλη μετά από παραίτησή τους. Με την απόφαση 2011/12/ΕΕ, της 12ης Ιανουαρίου 2011, η οποία τροποποιεί την απόφαση 2007/134/ΕΚ για την ίδρυση του Ευρωπαϊκού Συμβουλίου Έρευνας (5), η Επιτροπή αντικατέστησε επτά μέλη μετά τη λήξη της θητείας τους.
            
         
               (4)
            
            
               Η θητεία δέκα μελών του Επιστημονικού Συμβουλίου λήγει την 1η Φεβρουαρίου και στις 26 Απριλίου 2013 και υπάρχει ανάγκη σταδιακής ανανέωσης των μελών του Επιστημονικού Συμβουλίου.
            
         
               (5)
            
            
               Η σταδιακή ανανέωση των μελών του Επιστημονικού Συμβουλίου θα πρέπει να πραγματοποιείται σύμφωνα με τις διατάξεις του άρθρου 4 παράγραφοι 6 και 7 της απόφασης 2007/134/ΕΚ, όπου προβλέπεται, μεταξύ άλλων, ότι η θητεία των μελών είναι τετραετής και δύναται να ανανεωθεί μία φορά βάσει συστήματος εκ περιτροπής που θα εξασφαλίζει τη συνέχεια των εργασιών του Επιστημονικού Συμβουλίου και ότι ένα μέλος δύναται να διορισθεί για περίοδο μικρότερη της μέγιστης θητείας για λόγους σταδιακής εναλλαγής των μελών.
            
         
               (6)
            
            
               Σύμφωνα με το άρθρο 4 παράγραφος 4 της απόφασης 2007/134/ΕΚ, τα μελλοντικά μέλη διορίζονται από την Επιτροπή βάσει των παραγόντων και των κριτηρίων που παρατίθενται στο παράρτημα Ι της εν λόγω απόφασης και κατόπιν ανεξάρτητης και διαφανούς διαδικασίας επιλογής, που καθορίζεται σε συμφωνία με το Επιστημονικό Συμβούλιο, η οποία συμπεριλαμβάνει διαβούλευση με την επιστημονική κοινότητα και υποβολή έκθεσης στο Ευρωπαϊκό Κοινοβούλιο και στο Συμβούλιο. Για τον σκοπό αυτόν συστάθηκε μια υψηλού επιπέδου μόνιμη επιτροπή επιλογής από ανεξάρτητους εμπειρογνώμονες, η οποία λειτουργεί ως ομάδα εμπειρογνωμόνων, με αμοιβές που καταβάλλονται από τον επιχειρησιακό προϋπολογισμό του ειδικού προγράμματος «Ιδέες». Η εν λόγω επιτροπή διατύπωσε συστάσεις για τη σταδιακή ανανέωση των μελών του Επιστημονικού Συμβουλίου, οι οποίες έγιναν δεκτές.
            
         
               (7)
            
            
               Σύμφωνα με το άρθρο 4 παράγραφος 4 της απόφασης 2007/134/ΕΚ, ο διορισμός των μελλοντικών μελών δημοσιεύεται σύμφωνα με τον κανονισμό (ΕΚ) 45/2001 (6).
            
         
               (8)
            
            
               Συνεπώς, η απόφαση 2007/134/ΕΚ θα πρέπει να τροποποιηθεί αναλόγως,
            
         ΑΠΟΦΑΣΙΖΕΙ:
   Άρθρο 1
   Το παράρτημα ΙΙ της απόφασης 2007/134/ΕΕ αντικαθίσταται από το κείμενο του παραρτήματος της παρούσας απόφασης.
   Άρθρο 2
   Η παρούσα απόφαση αρχίζει να ισχύει από την ημέρα της έκδοσής της.
   
      Βρυξέλλες, 13 Δεκεμβρίου 2012.
      
         
            Για την Επιτροπή
         
         Máire GEOGHEGAN-QUINN
         
            Μέλος της Επιτροπής
         
      
   
   
      (1)  ΕΕ L 412 της 30.12.2006, σ. 1.
   
      (2)  ΕΕ L 54 της 22.2.2007, σ. 81.
   
      (3)  ΕΕ L 57 της 24.2.2007, σ. 14.
   
      (4)  ΕΕ L 110 της 1.5.2009, σ. 37.
   
      (5)  ΕΕ L 9 της 13.1.2011, σ. 5.
   
      (6)  ΕΕ L 8 της 12.1.2001, σ. 1.